ORDE do 11 de maio de 2006 pola que se modifica a do 6 de febreiro de 2006 pola que se regula a concesión de dereitos a agricultores dentro do réxime do pagamento único e a aplicación, en 2006, deste e doutros réximes de axuda directa á agricultura e gandaría así como a indemnización compensatoria.
CONSELLERÍA DO MEDIO RURAL — III. OUTRAS DISPOSICIÓNS — 12/05/2006

A orde da Consellería do Medio Rural do 6 de febreiro de 2006 (DOG do 14 de febreiro) define as normas de aplicación e o procedemento para a concesión de dereitos aos agricultores dentro do réxime do pagamento único e para a concesión de axudas por superficies, animais e indemnización compensatoria de zonas desfavorecidas no ano 2006, no marco da normativa comunitaria e estatal de aplicación e, en particular, de acordo co establecido nos reais decretos 1617/2005, do 30 de decembro, polo que se regula a concesión de dereitos aos agricultores dentro do réxime do pagamento único, e 1618/2005, do 30 de decembro, sobre a aplicación do réxime do pagamento único e outros réximes de axuda directa á agricultura e gandaría.
O Real decreto 549/2006, do 5 de maio (BOE nº 108, do 6 de maio) modificou os reais decretos 1617/2005 e 1618/2005, entre outras razóns, polo gran número de modificacións dos regulamentos comunitarios sobre as axudas á renda, así como para
concretar o alcance dalgúns preceptos co fin de axustalos coa maior precisión ao establecido na normativa comunitaria, polo que cómpre efectuar as modificacións oportunas na orde desta consellería do 6 de febreiro de 2006, para a súa adaptación á normativa estatal.
En consecuencia, de acordo co disposto no artigo 30.I.3 do EAG e facendo uso das facultades que me confire a Lei 1/1983, do 22 de febreiro, reguladora da Xunta e do seu presidente, e no Decreto 562/2005, do 1 de decembro,
DISPOÑO:
Artigo único.
Un.-No artigo 4.2 engádese un novo parágrafo ao final, co seguinte texto:
«As solicitudes de prima por sacrificio para aqueles animais sacrificados ou exportados vivos durante a primeira quincena de xaneiro de 2006, poderán presentarse ata o día 15 de maio inclusive».
Dous.-No artigo 7.1 suprímese a alínea «v) Explotacións asociativas».
Tres.-O artigo 9.1.b) queda redactado do modo seguinte:
«b) Agricultores que non estando identificados segundo a dita Orde do 30 de maio de 2005 reciban unha explotación ou parte dela dun agricultor dos sinalados na alínea a) así como aqueles agricultores que se identifiquen mediante a presentación da solicitude do pagamento único ou de admisión ao réxime dentro do prazo establecido».
Catro.-O artigo 14.1.c) queda redactado do modo seguinte:
«c) Os agricultores mozos que realizasen a súa primeira instalación a partir do 16 de maio de 2004».
Cinco.-O artigo 26, segundo parágrafo, queda redactado da seguinte maneira:
«O prazo de presentación será ata o 15 de xuño de 2006, para que as resolucións teñan efecto sobre as superficies validadas das solicitudes de axuda tramitadas no 2006».
Seis.-O artigo 31.2 substitúese polo seguinte:
«A adición de parcelas agrícolas ou as modificacións introducidas de conformidade co parágrafo 1, comunicaráselle por escrito ao Servizo Provincial do Fogga como moi tarde o 15 de xuño de 2006».
Sete.-O artigo 44.1 substitúese polo seguinte:
«1. Os agricultores poden utilizar as superficies retiradas que serven para a xustificación dos dereitos de retirada para obter materias primas para a fabricación na Unión Europea de produtos non destinados á alimentación humana ou animal, sen perder o dereito ao pagamento por superficie. Só se permite o cultivo de remolacha azucreira, pataca ou topi
nambo e chicoria, se se cumpren as condicións establecidas no artigo 143.2 do Regulamento (CE) 1973/2004 da Comisión, do 29 de outubro de 2004».
Oito.-O artigo 52.1 substitúese polo seguinte:
«Cada animal polo que se solicite unha axuda deberá estar identificado, rexistrado e dotado do documento de identificación conforme as disposicións do Real decreto 1980/1998, do 18 de setembro. A explotación á que pertencen os animais obxecto de axuda deberá cumprir as disposicións establecidas no Real decreto 479/2004, do 26 de marzo, polo que se establece o rexistro xeral de Explotacións Gandeiras».
Nove.-No anexo 4, o punto 10.2.1 queda como segue:
«O pagamento adicional calcularao o Fogga con cargo na contía total dispoñible para a Comunidade Autónoma de Galicia para o 2006».
Dez.-No anexo 4, a primeira liña do apartado 10.2.2 debe dicir:
«Para a distribución dos pagamentos adicionais o Fogga terá en conta os seguintes criterios:».
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 11 de maio de 2006.
Alfredo Suárez Canal
Conselleiro do Medio Rural